text: Snapchat-filter opfordrer unge til at stemme
  21 november 2017 kl. 17.08
  Sønderborg Kommune vil have flere unge til at stemme. Derfor har de lavet et spritnyt Snapchat-filter.
  
  Årets Ungdomskommune 2017 vil få de unge til at stemme med et helt nyt Snapchat-filter. Det er Sønderborg Kommune, der har lavet filteret, som bedst kan beskrives som en billedramme, man kan bruge på det sociale medie Snapchat. På billederammen står der ”Jeg har stemt”.
  - Vi ved ikke helt, om vi er tilfredse, for vi aner ikke, hvordan det kommer til at gå. Det er første gang nogensinde, at nogen prøver det her, siger Martin Erik Skovmand, kommunikationschef ved Sønderborg Kommune, til TV SYD.
  - Men vi er supertilfredse med at prøve noget nyt. Det handler jo om at stikke en finger i jorden og se, hvordan vi bedst rammer de unge, siger han. 
  Stemmeprocenten i Sønderborg Kommune er klokken 17 på 55,4 procent. Ved samme tid ved sidste valg var stemmeprocenten 53,0 procent.
  